Á meðan íslenskir milljarðar njóta ónotaðir sólar á Kýpur og Karabí-eyjum norpar fólkið sem skóp þá rafmagnslaust í ofnköldum húsum sínum Norðanlands . Innvirðirnir okkar hafa verið nagaðir niður af Samherjum þessa lands , ránskerfi kvótans , samstöðu aflendinganna og allra þeirra þingflokka . Hvenær verður þýfið sótt og byrjað að byggja upp vorar fúnu stoðir ? Ég ólst upp í sexunni og sjöunni , var sex sumur í sveit og síðan þrjú sumur í brúarvinnu á Vestfjörðum . Pabbi teiknaði brýrnar á Skeiðarársandi og Borgarfjarðarbrú , með ráðherrana nánast á bakinu , alltaf voru nægir peningar tryggðir , Vegagerðin gat ekki unnið of hratt . ( Sandurinn var brúaður löngu fyrir áætluð verklok . ) Andi þessara tíma var uppbygging , samstaða , fjárfestingar og almannaheill . Að fá að vinna hjá ríkinu var talinn heiður . Menn óku stoltir um á ríkismerktum bifreiðum . Við vorum að byggja upp kerfin okkar . Sjálfstæðisbaráttunni var lokið en nú var að byggja upp það sem sjálfsagt var með öðrum þjóðum . Það vantaði hringveg , flugvelli , hafnir , orkulínur , þjóðvegi , malbik og brýr . Hitaveitu og frálagnir . Héraðsskóla , fjölbrautarskóla , heimavistir og heilsugæslur . Borgarspítala , Borgarleikhús , Þjóðarbókhlöðu . „ Einkarekstur var málið , úthýsing allra verkþátta , útboð og endalaus niðurskurður “ Síðan komu Thatcher og Reagan , HHG og Davíð , og ríkisstofnanir voru lagðar niður eða látnar drabbast niður , það var ekki lengur flott að vinna hjá ríkinu . Einkarekstur var málið , úthýsing allra verkþátta , útboð og endalaus niðurskurður : þróun sem endaði í alþjóðlegri þrælakistu Kárahnjúka og starfsmannaleigum samtímans . Ekkert fé mátti hirðislaust liggja , allt varð að virkja til vinnu , sem mestum ríkisverðmætum var komið í einkaeigu , því einstaklingarnir áttu að vita hvað peningunum var fyrir bestu . Nú á ríkið hvorki póst né síma , varla ríkisútvarp . Enga þjóðhagsstofnun , mjööög lélegt Fjármálaeftirlit , varla Fiskistofu og nú síðast er verið að méla Hafrannsóknarstofnun að innan . Maður er eiginlega bara hissa á því að Vegagerðinni hafi ekki verið breytt í OHF eitthvað eða Einkavegagerð ríkisins . Ég ólst upp við uppbyggingu Íslands en horfði svo upp á skítnýtingu Íslands þar sem sífellt var dregið úr ríkisútgjöldum , gamlir bankar voru dregnir út í ólgusjó fjárglæfra , rótgróin tryggingarfélög samvinnuhugsjónar voru nöguð að innan af óprúttnum eftir-SÍS-glæponum , hrægammar átu allt sem fyrir var , heilu sjóðirnir þurrkuðust upp og útgerðirnar eignuðust öll verðmæti sjávarbyggðanna , þorpin stóðu ýmist eftir sem ryðgaðar beinagrindur ( Flateyri , Hrísey ) eða virtust fitna af kvótanálægð ( Dalvík , Grenivík ) . „ Ísland var rænt á gríðarstórum skala og þjófarnir hafa aldrei verið yfirheyrðir , hvað þá dæmdir “ En nú er svo komið að jafnvel sú fitnun var blekking , innviðunum var ekki haldið við , rafmagns - og hitaöryggi var ekki tryggt . Grunnþarfir einstaklinganna voru ekki virtar ! Milljarðarnir sem sogaðir voru burt af samherjum hins nýja greifakerfis voru hreinlega of margir . Ísland var rænt á gríðarstórum skala og þjófarnir hafa aldrei verið yfirheyrðir , hvað þá dæmdir . Aflandskóngar sitja jafnvel á Alþingi og í ráðherrastólum , eru formenn stórra flokka og svífast einskis í varðstöðu sinni um innviðanögun samfélagsins . Í þrítugasta skipti frá Hruni á nú að skera niður á Landspítalanum . ( Eruð þið ekki að djóka í okkur ?! ) Og fyrir norðan norpa starfsmenn Samherja í köldum húsum sínum á Dalvík og skjótast út í bíl til að hlaða símann , heilum sólarhring eftir veður . Milljarðarnir til að gera við götin í kerfunum okkar eru til . Þeir sóla sig á suðurhafseyjum . Enginn virðist hinsvegar hafa afl né vilja til að sækja þá , samherjarnir á þingi og í ríkisstjórn tala hverja tilraun niður . Og löggan er ekki einu sinni búin að handtaka Þorstein Má ... Þeir reistu fólkinu flottustu fiskvinnslu í heimi , en tóku svo óvart hitann af ofnunum þeirra .